Diari Oficial de la Generalitat Valenciana


Sumari del DOGV 8388, del 21-09-2018 (2018/8642)

DECRET 19/2018, de 10 de setembre, del president de la Generalitat, de creació i regulació del fitxer amb dades de caràcter personal relatiu al Registre de prestadors de comunicació audiovisual de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/09/10/19/dof/vci/html**

### Dades del document

Número de DOGV
:   8388

Data del DOGV
:   21-09-2018

Secció del DOGV
:   I. DISPOSICIONS GENERALS

Número del document
:   2018/8642


Data del document
:   10-09-2018

Organisme emissor
:   Presidència de la Generalitat

Tipus de document
:   Decret

DECRET 19/2018, de 10 de setembre, del president de la Generalitat, de creació i regulació del fitxer amb dades de caràcter personal relatiu al Registre de prestadors de comunicació audiovisual de la Comunitat Valenciana. [2018/8642]  
PREÀMBUL  
  
La Llei orgànica 15/1999, de 13 de desembre, de protecció de dades de caràcter personal (d'ara endavant, LOPD), estableix un conjunt de mesures per a garantir i protegir, pel que fa al tractament de dades personals, les llibertats públiques i els drets fonamentals de les persones físiques, i especialment, del seu honor i intimitat personal i familiar i a la pròpia imatge.  
L'article 20 de la LOPD estableix que la creació, modificació o supressió dels fitxers, que contenen dades de caràcter personal, de les administracions públiques només podrà fer-se per mitjà de disposició de caràcter general publicada en el Boletín Oficial del Estado o diari oficial corresponent.  
D'altra banda, el Reglament de desplegament de la Llei orgànica de protecció de dades de caràcter personal, aprovat pel Reial decret 1720/2007, de 21 de desembre, disposa en l'article 54 el contingut de la disposició general per la qual es crea el fitxer, i estableix un conjunt d'obligacions materials i formals en tractar-se d'un element que incideix en el dret fonamental a la protecció de dades.  
El Decret 4/2017, de 20 de gener, del Consell, pel qual es regulen els serveis i el Registre de prestadors de comunicació audiovisual de la Comunitat Valenciana, creà el Registre de prestadors de comunicació audiovisual de la Comunitat Valenciana.  
Per tot això, i d'acord amb el que es disposa en l'article 34 de la Llei 5/1983, de 30 de desembre, del Consell, i en el Decret 151/2015, de 18 de setembre, pel qual s'aprova el Reglament orgànic i funcional de la Presidència de la Generalitat, conforme amb el Consell Jurídic Consultiu de la Comunitat Valenciana,  
  
  
DECRETE  
  
Article 1. Declaració de fitxers  
El present decret té com a objecte la creació i declaració del fitxer de tractament de dades de caràcter personal que figura en l'annex.  
  
  
Article 2. Creació  
Es crea en la Presidència de la Generalitat un nou fitxer de dades de caràcter personal denominat Registre de prestadors de comunicació audiovisual de la Comunitat Valenciana, de conformitat amb el que es disposa en l'article 20 de la LOPD, el responsable del qual és la Secretaria Autonòmica de Comunicació de la Presidència de la Generalitat.  
  
Article 3. Exercici de drets  
Les persones afectades o titulars de les dades personals contingudes en el fitxer informatitzat i referenciat en l'annex poden exercitar els seus drets d'accés, rectificació i cancel·lació de dades, quan siga procedent, davant l'òrgan administratiu que es concreta en el present decret. Així mateix, poden exercir el dret d'oposició regulat en l'article 17 de la LOPD i en els articles 34 i següents de Reial decret 1720/2007, de 21 de desembre, pel qual s'aprova el Reglament de desplegament de la LOPD.  
  
  
Article 4. Inscripció del fitxer  
La creació del fitxer de tractament de dades de caràcter personal serà objecte d'inscripció en el Registre de fitxers informatitzats de l'Administració de la Generalitat, i en el Registre d'activitats de tractament, d'acord amb el que es preveu en l'article 30 del Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades).  
  
  
DISPOSICIÓ ADDICIONAL  
  
Única. Absència d'incidència en la despesa pressupostària de la Generalitat  
La implementació i posterior desenvolupament d'aquest decret no podrà tindre cap incidència en la dotació de tots i cadascun dels capítols de despesa assignats a la Presidència de la Generalitat, i, en tot cas, haurà de ser atés amb els seus mitjans personals i materials.  
  
  
DISPOSICIÓ FINAL  
  
Única. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
València, 10 de setembre de 2018  
  
El president de la Generalitat,  
XIMO PUIG I FERRER  
  
  
ANNEX  
  
1. Denominació: Fitxer Registre de prestadors de comunicació audiovisual de la Comunitat Valenciana  
  
2. Descripció del fitxer  
a) Fitxer de l'aplicació del Registre de prestadors de comunicació audiovisual de la Comunitat Valenciana.  
b) El Registre té per objecte la inscripció de les persones físiques o jurídiques prestadores dels serveis de comunicació audiovisual incloses en l'àmbit d'aplicació del Decret 4/2017, de 20 de gener, del Consell, pel qual es regulen els serveis i el Registre de prestadors de comunicació audiovisual de la Comunitat Valenciana, que hagen realitzat una comunicació prèvia o hagen obtingut una llicència o l'habilitació prevista en l'article 30 del decret referit, així com les persones físiques o jurídiques que, segons la normativa bàsica, siguen titulars de participacions significatives en les entitats prestadores de serveis de comunicació, i hauran de fer constar el seu percentatge de participació en el capital d'aquestes. En el registre figuraran aquells fets, negocis jurídics i circumstàncies tècniques que afecten les persones titulars dels serveis i el servei, així com les seues modificacions.  
  
3. Finalitat i ús del fitxer:  
Tractament i gestió de les dades de les persones físiques o jurídiques prestadores dels serveis de comunicació audiovisual inclosos en l'àmbit d'aplicació del Decret 4/2017, de 20 de gener, del Consell.  
  
4. Persones o col·lectius sobre els quals es pretén obtindre dades de caràcter personal:  
Persones físiques o jurídiques prestadores dels serveis de comunicació audiovisual  
  
5. Procediment de recollida de dades:  
Mitjançant sol·licitud presentada per les persones interessades o mitjançant la documentació recollida després de la tramitació dels concursos corresponents.  
  
6. Estructura bàsica del fitxer automatitzat i descripció de les dades de caràcter personal inclosos en aquest:  
A) Estructura  
1. El Registre es compondrà de les seccions següents:  
a) Secció Primera: prestadors de serveis de comunicació audiovisual de titularitat privada de caràcter comercial.  
b) Secció Segona: prestadors de serveis públics de comunicació audiovisual.  
c) Secció Tercera: prestadors de serveis sense ànim de lucre.  
2. Les seccions anteriors estaran, al seu torn, organitzades en les subseccions següents, segons siga procedent:  
a) Subsecció A (Serveis radiofònics)  
- A.1 Serveis subjectes a comunicació prèvia.  
- A.2 Serveis subjectes a llicència.  
- A.3 Serveis subjectes a habilitació (serveis públics).  
b) Subsecció B (Serveis televisius)  
- B.1 Serveis subjectes a comunicació prèvia.  
- B.2 Serveis subjectes a llicència.  
- B.3 Serveis subjectes a habilitació (serveis públics).  
c) Subsecció C (Altres serveis audiovisuals)  
- C.1 Serveis subjectes a comunicació prèvia.  
B) Les dades de caràcter personal que conté el fitxer són les següents:  
a) Nom i cognoms o, si escau, denominació o raó social i nacionalitat del prestador.  
b) Número identificació fiscal del prestador (NIF), o documentació equivalent en cas de no ser espanyol.  
c) Domicili social del prestador.  
d) Nom, cognoms, document nacional d'identitat o passaport de la persona representant legal i document acreditatiu de la capacitat de representació.  
e) Domicili i adreça de correu electrònic de la persona representant del prestador del servei de comunicació audiovisual.  
f) Nom i cognoms o, si escau, denominació o raó social, incloent-hi el número d'identificació fiscal de les persones titulars de participacions significatives en el capital social, amb indicació dels percentatges corresponents, tant directament com indirectament. Així mateix, indicació del nombre d'accions per accionista amb participacions significatives.  
  
g) Documentació acreditativa de la constitució de la persona jurídica.  
h) Òrgans d'administració de la societat, en el cas que el prestador de serveis siga una persona jurídica, i modificacions posteriors.  
i) Documentació acreditativa de la participació del prestador de servei de comunicació audiovisual i/o dels seus socis en el capital o en els drets de vot d'altres prestadors.  
j) Documents que acrediten els actes i negocis jurídics que impliquen la transmissió, disposició o gravamen de les accions a què es refereix la lletra anterior o la cessió o promesa de cessió d'accions, participacions o títols equivalents que tinga com a efecte l'adquisició directa o indirecta de les accions d'una empresa l'objecte de la qual siga la prestació d'un servei de comunicació audiovisual.  
  
k) En el cas de llicenciataris de serveis de comunicació audiovisual sense ànim de lucre, s'indicarà aquesta característica de forma expressa.  
  
  
7. Cessions previstes:  
Qualsevol persona podrà obtindre certificacions acreditatives de les dades i documents inscrits en el Registre. Les certificacions registrals seran l'únic mitjà per a acreditar fefaentment el contingut de les inscripcions.  
Altres administracions públiques: el registre estatal com els registres autonòmics de prestadors de serveis de comunicació audiovisual es facilitaran mútuament còpia de la documentació de què disposen, quan respectivament la requerisquen per a l'exercici de les funcions registrals que els corresponen (art. 35 del Reial decret 847/2015, de 28 de setembre, pel qual es regula el Registre estatal de prestadors de serveis de comunicació audiovisual i el procediment de comunicació prèvia d'inici d'activitat).  
  
8. Òrgan responsable del fitxer: la Secretaria Autonòmica de Comunicació, òrgan directiu competent en matèria de comunicació audiovisual.  
  
9. Servei o centre directiu davant el qual es poden exercitar els drets d'accés, rectificació i cancel·lació: la Secretaria Autonòmica de Comunicació, òrgan directiu competent en matèria de comunicació audiovisual.  
  
  
10. Mesures de seguretat  
Les mesures de seguretat que s'estableixen per a aquest fitxer són les del nivell mitjà, d'acord amb el que es disposa en l'article 81 del Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal.


Còpia Permalink ELI